**Sažetak poziva**

„Projekt vodoopskrbe i odvodnje Valpovo - Belišće“

(Projekt Valpovo - Belišće)

1. Cilj poziva

Cilj ovog postupka je usklađivanje aglomeracija Belišće, Gat, Petrijevci i Koška s Direktivom o kakvoći vode namijenjenoj za ljudsku potrošnju (98/83/EC) i Direktivom o pročišćavanju komunalnih otpadnih voda (91/271/EEZ) kako bi se postiglo i očuvalo dobro stanje voda radi zaštite života i zdravlja ljudi, te zaštite vodnih i o vodi ovisnih ekosustava.

Projekt obuhvaća izgradnju 59,48 km i rekonstrukciju 4,9 km sustava odvodnje, 16 novih crpnih stanica, rekonstrukciju 2 postojeće crpne stanice, izgradnju uređaja za pročišćavanje otpadnih voda 3. stupnja pročišćavanja u Belišću kapaciteta 24.200 ES (za aglomeracije Gat i Belišće), prespajanje aglomeracije Gat na UPOV Belišće, te izgradnju uređaja za pročišćavanje otpadnih voda 2. stupnja pročišćavanja kapaciteta 9.800 ES u Petrijevcima, kao i izgradnju magistralnog vodoopskrbnog cjevovoda Koška – Harkanovci duljine 5,6 km, rekonstrukciju 31,3 km vodoopskrbnih cjevovoda u Valpovu, Belišću i Bistrincima s prespajanjem kućnih priključaka, projektiranje i izgradnju pogona za pripremu pitke vode Belišće kapaciteta 55 l/s.

Projektom se doprinosi ostvarivanju specifičnog cilja 6ii1: *unaprjeđenje javnog vodoopskrbnog sustava u svrhu osiguranja kvalitete i sigurnosti usluga opskrbe pitkom vodom* 6ii2: *Razvoj sustava prikupljanja i obrade otpadnih voda s ciljem doprinosa poboljšanju stanja voda doprinoseći većoj stopi priključenosti stanovništva na javne sustave odvodnje i većoj količini otpadne vode koja se pročišćava na odgovarajućoj razini nakon prikupljanja* Operativnog programa „Konkurentnost i kohezija“ te provedbi obveza preuzetih tijekom procesa pregovora za pristupanje Republike Hrvatske u EU sadržanih u Ugovoru o pristupanju Republike Hrvatske Europskoj uniji te prenesenih u Višegodišnji program gradnje komunalnih vodnih građevina za razdoblje 2014-2023.

1. Ukupna raspoloživa sredstva

Ukupna raspoloživa bespovratna sredstva Kohezijskog fonda za projekt „Projekt vodoopskrbe i odvodnje Valpovo - Belišće“ iznose 189.561 milijuna kuna.

1. Raspoloživa sredstva po prijavitelju (min. – maks. iznos ako je relevantno)

Nije primjenjivo.

1. Predviđeni intenzitet potpore

Maksimalna stopa sufinanciranja sredstvima KF-a (u odnosu na iznos prihvatljivih izdataka) utvrđuje se na temelju financijskog jaza izračunatog u skladu s metodološkim smjernicama sadržanim u Vodiču za izradu analize troškova i koristi odnosno u skladu su s delegiranim aktima Komisije iz članka 61. stavka 3. Uredbe (EU) br. 1303/2013. Stopa sufinanciranja za projekt „Projekt vodoopskrbe i odvodnje Valpovo - Belišće“ iznosi 69,80 %.

Preostali dio sufinanciranja čini nacionalna komponenta sufinanciranja koja se određuje prema modelu određenom Višegodišnjim programom gradnje komunalnih vodnih građevina koji je donijela Vlada RH (Odluka o donošenju Višegodišnjeg programa gradnje komunalnih vodnih građevina; „Narodne novine“, broj 117/2015).

1. Prihvatljivi prijavitelji

Sukladno Operativnom programu „Konkurentnost i kohezija“ prihvatljivi prijavitelji unutar specifičnog cilja 6ii1 i 6ii2 su javni isporučitelji vodnih usluga. Prihvatljivi prijavitelj za projekt „Projekt vodoopskrbe i odvodnje Valpovo - Belišće“ je DVORAC d.o.o. Valpovo.

1. Prihvatljive aktivnosti

Aktivnosti koje su prihvatljive za financiranje kako bi se postigao specifični cilj su:

* mjere kojima se osigurava opskrba kvalitetnom vodom za piće i povećava povezanost stanovništva s javnom opskrbom vodom za piće, izgradnjom/rekonstrukcijom/nadogradnjom mreža opskrbe vode za piće i uređaja za pročišćavanje (poboljšanje) vode za piće (uključujući i nabavu opreme za mjerenje i laboratorijsku opremu);
* ulaganja u izgradnju cjevovoda, otkrivanje i saniranje propusnosti kako bi se povećala učinkovitost sustava;
* mjere kojima se povećava priključenost stanovništva na javne sustave odvodnje izgradnjom/obnovom/ nadogradnjom javnih sustava odvodnje (uključujući nabavu opreme za čišćenje mreže te otkrivanje i saniranje propusnosti, vozila za čišćenje septičkih jama i druge povezane opreme potrebne za pravilno funkcioniranje sustava odvodnje);
* izgradnja/obnova/nadogradnja uređaja za pročišćavanje otpadnih voda, malih uređaja za pročišćavanje otpadnih voda i septičkih jama (kao malih pojedinačnih uređaja u okviru javnog sustava) i postrojenja za obradu mulja (uključujući nabavu opreme potrebne za pravilno funkcioniranje uređaja);
* provedba odgovarajućih mjera zaštite (primjerice: izgradnja/obnova sustava odvodnje, uređaja za obradu otpadnih voda, malih pojedinačnih sustava, praćenje) u zonama sanitarne zaštite izvorišta.
1. Geografska ograničenja

Projekt se provodi na području Osječko – baranjske županije konkretnije na području aglomeracija Belišće, Gat, Petrijevci i Koška.

1. Administrativni podaci

S obzirom na to da se radi o izravnoj dodjeli bespovratnih sredstava za strateški projekt rok za podnošenje projektnog prijedloga nije definiran.